open-index/open-wikipedia-markdown huggingface dataset:
Ptolemaios van Aloros

**Ptolemaios van Aloros** (Grieks: Πτολεμαῖος) was van 368 tot 365 v.C. regent van Masedonië.

Alexander II, uit die Argeïese Dinastie, was van 370 tot 368 v.C. koning van Masedonië ná die dood van sy pa, Amintas III. Hy het hom die gramskap van Thebe, in dié tyd die leidende mag in Griekeland, op die hals gehaal. Hulle het die kant gekies van Ptolemaios, Alexander se swaer, en Alexander gedwing om ’n bondgenootskap met Thebe te aanvaar.

Alexander is eindelik op aansporing van Ptolemaios vermoor. Hoewel sy broer Perdikkas III hom opgevolg het, was hy minderjarig en is Ptolemaios as regent aangestel. In 365 het Perdikkas vir Ptolemaios vermoor en die bewind oorgeneem.

## Verwysings 
* 20px|linksHierdie artikel is vertaal vanuit die Engelse Wikipedia
Ashtray Electric

**Ashtray Electric** is 'n Suid-Afrikaanse musiekgroep van Bellville, Wes-Kaap. Die groep bestaan uit André Pienaar, Regardt Nel, Rudi Cronjé en Rupert Nel. Hulle debuutalbum, *Bonjour*, is in 2009 vrygestel. Die groep is ook in 2009 aangewys as die beste nuweling tydens die jaarlikse MK-toekennings.

## Diskografie 
### Albums 
* *Bonjour*, 2009
* *Measured in Falls*, 2011

### EP 
* *The Dave Sessions*, 2007

### Enkelspelers 
* *The Swing*, 2007
* *Quite Overstared*, 2008
* *Seasons*, 2009
* *When Sex Becomes a Sport*, 2010

## Verwysings 
## Sien ook 
* Lys van Suid-Afrikaanse musiekgroepe

## Eksterne skakels 
* Ashtray Electric se amptelike webtuiste
Kwark (suiwelproduk)

duimnael|Kwark
duimnael|regs|250px|Poolse *twaróg* (kwark)
duimnael|regs|250px|Duitse kwark het 'n romerige tekstuur. Dit word as maer en roomkwark bemark
**Kwark** is 'n soort heel vars kaas wat van aangesuurde gepasteuriseerde melk vervaardig word. Dit is 'n voorproduk van die hardekaasvervaardiging wat nog ontwater moet word voordat dit as kaas ryp kan word. Kwark is veral in Sentraal- en Oos-Europa 'n gewilde suiwelproduk wat onder meer as nagereg geniet of vir soet en pikante geregte gebruik word.

Dit moenie met maas- of roomkaas verwar word nie.

## Etimologie en geskiedenis 
Die term "kwark" (Duits *Quark*) is in die Laat-Middelhoogduitse taalperiode as *twarc*, *quarc* en *zwarg* uit die Nedersorbiese Slawiese taal ontleen waar dit as *twarog* bekend staan (vergelyk Pools *twaróg*, Russies *tworog* en Tsjeggies *tvaroh*). Die vroegste Middelduitse bronne dateer uit die 14de eeu. Die Hongaarse *túró* is eweneens uit die Slawiese taalgebied oorgeneem.

Die Beiers-Oostenrykse term *Topfen* kom reeds in 13de eeuse bronne voor en verwys moontlik na die potte (Duits *Topf*) wat vir die kaasvervaardiging gebruik is, of na die wit kaas se destydse kenmerkende ronde vorm.

Die Romeinse skrywer Tacitus noem 'n soort gefermenteerde melk (Latyns *lac concretum*) as deel van die Germaanse voeding. Dit is tans nie duidelik of *lac concretum* kwark, dikmelk of 'n ander soort vars kaas was nie.

## Gebruike 
Kaaskwartel, gedreineer van die wei en bedien sonder verdere verwerking of veroudering, is gewild in sommige Franssprekende streke van Kanada, soos Quebec, dele van Ontario en Atlantiese Kanada.

Hierdie word dikwels in peuselhappie-grootte verpakking verkoop en word as 'n tipies Kanadese voedselartikel beskou.

## Verwysings
Columbus

**Columbus** kan verwys na:

* Christophorus Columbus, die ontdekkingsreisiger
* Columbus in Georgia
* Columbus in Indiana
* Columbus in Mississippi
* Columbus in Nebraska
* Columbus in Nieu-Meksiko
* Columbus in Ohio
* Columbus (skip)
Tytuvėnai

**Tytuvėnai**  is 'n klein stad in die Litause Kelmė-distriksmunisipaliteit, sowat 17 kilometer oos van Kelmė en 65 kilometer suid van Šiauliai, met 'n bevolking van sowat 2&nbsp;700 in 2005. Die stadsnaam is van die Tytuva-rivier afgelei.

Die eerste verwysing na Tytuvėnai dateer uit die 14de eeu. Die stad is temidde van 'n bos- en meregebied tussen die Bridvaišis- en Gilius-mere geleë en staan veral vir sy Bernhardyne-klooster en sy Maria-kerk bekend.

## Geskiedenis 
duimnael|links|250px|Die klooster van Tytuvėnai
Die eerste kerkgebou in Tytuvėnai het in 1555 ontstaan. Die plaaslike klooster is op inisiatief van Andrius Valavičius (Pools: *Andrzej Wołłowicz*) en sy familie opgerig wat gedurende die Teenreformasie in Litaue weer hul oorspronklike Rooms-Katolieke geloof aangeneem het. Die bouplanne is reeds in 1614 geteken, tog het die boubedrywighede, wat deur die tesourier van die Grootvorstedom Litaue, Jeronimas Valavičius, gefinansieer is, eers ná Andrius Valavičius se afsterwe in 1618 begin. Die klooster se hoofgebou en die Maria-kerk is in 1633 voltooi. Die kloosterhof met sy kruisweg het tussen 1772 en 1780 ontstaan en was 'n gewilde rusplek vir pelgrims. Die gebou in die kloosterhof is van 'n "Heilige Trap" of *Scala Sancta* volgens die voorbeeld in Rome voorsien.

Die kerkgebou word deur opvallende stylelemente gekenmerk, waaronder 'n Gotiese stergewelf in sy kleurryke binneruimte en Gotiese spitsboogvensters, ofskoon hierdie stylperiode in die meeste Europese gebiede in die 17de eeu reeds verby was. Die altare is in die Rokoko-styl uitgevoer. Die huidige fasade dateer uit die 18de eeu. Deesdae word die kompleks nie meer as klooster gebruik nie. Die kloosterkerk en aangrensende geboue is op 26 Januarie 2012 deur 'n brand beskadig.

Gedurende die Sowjet-besetting was Tytuvėnai 'n sentrum van kommersiële turfontginning sodat die meeste moeraslande in die omgewing vernietig is. Tans is die landskap, wat deel uitmaak van die Gewestelike Tytuvėnai-park, nog nie herstel nie. Nogtans het die toerismebedryf tot 'n belangrike bron van inkomste ontwikkel. Toe pous Johannes Paulus II in 1993 'n besoek aan die nabygeleë Šiluva gebring het, is 'n helikopter-landingsplek in Tytuvėnai gebou en die pad tussen die twee nedersettings geasfalteer.

## Verwysings
Polonaise

duimnael|regs|250px|"Polonaise-dans onder die vrye hemel". Skildery deur Korneli Szlegel (1819-1870)
duimnael|regs|250px|Die tipiese ritme van 'n polonaise
Die **Polonaise**, ook **Polonys**, (van Frans: *danse polonaise* = "Poolse dans"; Italiaans *Polacca* en Pools *Polonez*)  is 'n stadige en swierige, oorspronklik hoofse dans in 'n 3/4-maat wat in hierdie vorm vanaf 1700 gedans word en waarby dansers paarsgewys soos in 'n prosessie marsjeer. Polonaises was vroeër as openingsdanse dwarsoor Europa gewild. 

## Geskiedenis 
In sy vroegste vorm is die polonaise in Pole op huweliksfeeste en ook tydens ander plegtighede gedans en gewoonlik eerder deur liedjies as musiekinstrumente begelei. 'n Tweede variant was triomfantelike opvoerings deur soldate. In die 16de eeu is polonaises nog in 'n 4/4-maat deur Poolse adellikes en ampsdraers as 'n huldeblyk aan Pole gedans.

Vanaf 1573 het die Poolse koningshof die polonaise as formele mars-dans oorgeneem. Dansers het destyds stadig vorentoe beweeg en by elke derde stap effens gekniebuig.  Ter geleentheid van August die Sterke se bekroning as Poolse koning is die dans in 1697 plegtig opgevoer. Danksy die Franse koning Hendrik III het die dans ook in Frankryk en daarna in heel Europa gewild geraak.

Die Duitse komponis Johann Sebastian Bach het gestiliseerde polonaises gekomponeer (waaronder dele van die Mis in H-mineur: *"Et surrexit"* en *"Cum Sancto Spirito"*), terwyl die polonaises van Ludwig van Beethoven, Carl Maria von Weber, Franz Liszt en Frédéric Chopin weer die oorspronklike besieldheid en waardigheid na vore gebring het.

## Opvoering 
Deesdae word polonaises dikwels as openingsdans van dansballe opgevoer. Die mees gebruikte komposisie hiervoor is Carl Michael Ziehrer se "Waaierpolonaise" (Duits *Fächerpolonaise*).

Daarnaas word polonaises tydens karnavalvierings gedans. Finland se volkslied is eweneens in 'n polonaise-ritme gekomponeer.

## Eksterne skakels 
**Multimedia**
* youtube.com: *Polonez* in Andrzej Wajda se *Pan Tadeusz*
* youtube.com: *Poolse dansbal by die Gimnasium nr. 1 in Sieradz, 2007*
Groet die Grotman

**Groet die Grotman** is 'n Afrikaanse vertaling van *Defending the Caveman*, 'n toneelstuk deur Rob Becker.

Koos Kombuis het die vertaalwerk en verwerking gedoen. Sandra Prinsloo het die regie behartig en Hannes Muller speel die hoofrol.

Die toneelstuk se 500ste opvoering is op 25 Julie 2008 in die Sudwala Grotte naby Nelspruit gevier. Dit is die eerste keer dat die wêreldberoemde toneelstuk in 'n regte grot opgevoer is. Die toneelstuk is al deur meer as agt miljoen mense gesien in vyf en veertig lande in teaters regoor die wêreld gesien. Dit is al in meer as dertig verskillende tale uitgevoer.

## Verwysings 
## Eksterne skakels 
* Groet die Grotman se amptelike webwerf
Fossielbrandstof

[duimnael|regs|[Steenkool, 'n fossielbrandstof.]]

**Fossielbrandstowwe** is brandstowwe wat gevorm word vanuit natuurlike hulpbronne soos die anaërobiese ontbinding van dooie, bedolwe organismes. Die ouderdom van hierdie organismes en hul gevormde fossielbrandstof word tipies in die orde van miljoene jare beraam, met beramings tot 2 miljard jaar. Hierdie brandstowwe bevat hoë persentasies koolstof en koolwaterstowwe.

Fossielbrandstowwe bestaan uit reeks van verskillende samestellings, vanaf vlugtige materiale met lae koolstof tot waterstof (C:H) verhoudings soos metaan, tot vloeibare petroleum, tot nie-vlugtige materiale wat feitlik uit suiwer koolstof bestaan, soos antrasiet steenkool. Metaan word gevind in koolwaterstof velde, in 'n suiwer vorm, saam met olie, of in ander vorme. Daar word algemeen aanvaar fossielbrandstowwe is die fossieloorskot van eens dooie plante of diere wat blootgestel is aan die hoë temperature en drukke in die aardkors oor 'n tydperk van honderde miljoene jare. Hierdie teorie was eers voorgestel deur Georg Agricola en later deur Mikhail Lomonosov in die 18de eeu.

## Bronne
Medupi-kragstasie

duimnael|300px|Medupi in aanbou, 2015

Die **Medupi-kragsentrale** is 'n nuwe droogverkoelde steenkoolkragsentrale wat vir Eskom gebou is naby Lephalale in die provinsie Limpopo, Suid-Afrika. Nadat dit voltooi is, bestaan die kragsentrale uit ses ketels wat elkeen 800 MW turbines aandryf, en altesaam 4&nbsp;800 MW elektrisiteit opwek. Dit is die grootse droogverkoelde en vierde grootste steenkoolkragsentrale ter wêreld. Die kontrak om die ketels te voorsien is met Hitachi gesluit, en Alstom het die stoomturbines vir die aanleg voorsien. Teen 'n bedrag van R33,6 miljard is hierdie die grootste kontrak wat Eskom nog aangegaan het. Die ketels is superkrities, wat die algehele doeltreffendheid van die kragsentrale verbeter.

Steenkool vir Medupi word voorsien vanaf Exxaro se Grootgeluk-steenkoolmyn, noord van die kragstasie. Eskom het 'n kontrak met Exxaro gesluit om vir die volgende 40 jaar 14,6 megaton steenkool per jaar te lewer. Die eerste eenheid sou in September 2011 in bedryf gestel word, met die opvolgende eenhede teen intervalle van 9 maande. Daar is destyds verwag dat die kragsentrale se totale koste R100 miljard sou beloop.

Die oprig van die kragsentrale het wydverspreide kritiek in Suid-Afrika ontlok. Die regering, wat deur die ANC gelei word, is daarvan beskuldig dat die projek gedryf word omdat die ANC 'n 25%-belang in die onderneming het, en dat die party 'n wins na aan R1 miljard uit die verhandelings sal bekom. Ondersteuners van die projek argumenteer dat die aanleg nodig is vir die lewensbelangrike elektrisiteitsvoorsiening aan Suid-Afrika in die langtermyn. Sommiges het uitgewys dat dit die effektiewe bestuur van Suid-Afrika se steenkoolreserwes is wat eintlik nodig is, eerder as nog 'n nie-omgewingsvriendelike kragsentrale. Die goedkeuring van die Wêreldbank se lening aan Eskom vir die voltooiing van die kragsentrale is wêreldwyd gekritiseer omdat die bou van die kragsentrale die omgewing sou knou en omdat die projek Suid-Afrika, wat reeds 'n armoede-probleem het, sal pootjie met 'n skuldlas.

Daar is reeds op 8 Junie 2012 begin om die eerste ketel te toets. In Julie 2013 is aangekondig dat Medupi met ongeveer ses maande vertraag is en dat koste ook buitensporig verhoog het en kommentators het op die ekonomiese impak gewys.

Ná stakings en verdere probleme is die projek 'n paar keer uitgestel. In 2014 is daar verwag dat die eerste eenheid eers in Julie 2015 (4 jaar laat) in bedryf gestel sou word, en dat die projek in Junie 2018 voltooi sou wees. 

Die kragstasie se eenheid ses is op Sondag 23 Augustus 2015 in diens gestel en lewer 800 MW krag. In Maart 2020 is in die parlement onthul dat die konstruksiebegroting van Medupi na verwagting tot R145&nbsp;miljard sou styg en die voltooiingsdatum sal teruggedruk word na tot die einde van 2020.

## Verwysings
Kweekhuisgas

duimnael|Gemiddelde metaankonsentrasie in die troposfeer 2006–2009

**Kweekhuisgasse** is gasse in die Aarde se atmosfeer wat radiasie in die termiese infrarooi band absorbeer en uitstraal. Hierdie proses is die fundamentele oorsaak van die kweekhuiseffek. Die vernaamste kweekhuisgasse in die Aarde se atmosfeer is waterdamp, koolstofdioksied, metaan, laggas en osoon. In die sonnestelsel bevat die atmosfere van Venus, Mars en Titaan ook gasse wat die kweekhuiseffek veroorsaak. Kweekhuisgasse het 'n geweldige invloed op die temperatuur van die Aarde se atmosfeer; sonder hierdie gasse sal die Aarde se oppervlakte gemiddeld 33°C kouer wees.

Die verbranding van fossielbrandstowwe sedert die begin van die Industriële Revolusie het die vlakke van koolstofdioksied in die atmosfeer beduidend laat toeneem.

## Bronne 
## Eksterne skakels 
*
Versoeningsdag

**Versoeningsdag** is 'n openbare vakansiedag in Suid-Afrika wat jaarliks op 16 Desember gehou word. Die vakansiedag is vir die eerste keer in 1994 gehou, na die einde van apartheid. Die doel van die dag is om versoening en nasionale eenheid van die kulturele, taalkundige en rasverdeelde Suid-Afrika te bevorder.

## Oorsprong 
[duimnael|links|Die [Slag van Bloedrivier op 16 Desember 1838]]

Die datum van 16 Desember is gekies omdat hierdie dag vir beide vir die Afrikaners sowel as verskillende Afrikavolke belangrik is. 16 Desember 1838 word onthou ter herdenking van die Voortrekkers se oorwinning teen 10&nbsp;000 Zoeloes tydens die Slag van Bloedrivier. Die dag was tydens apartheid as Geloftedag gevier, en party Afrikaners vier egter steeds Geloftedag.

Afrikavolke wat nie die reg gehad het om in nasionale verkiesings te stem nie, het 'n ruk na die Anglo-Boereoorlog, op 16 Desember 1910, begin om teen rassediskriminasie te protesteer.

Nadat pogings van passiewe protes en weerstand teen apartheid onsuksesvol was, het die African National Congress op 16 Desember 1961 besluit om die gewapende stryd teen die apartheidsregering op te neem. Om hierdie rede erken die Afrika-volke 16 Desember as die dag toe Umkhonto we Sizwe (MK) gestig is. Die MK het op hierdie dag hulle eerste dade van sabotasie op verskeie staatsgeboue in Johannesburg, Port Elizabeth en Durban uitgevoer.

Die huidige regering het hierdie betekenisvolle dag gekies sodat die dag 'n erkenning van rasseharmonie kan wees, waarop mense van verskillende kulture, tale en rassegroepe met mekaar kan versoen.

## Sien ook 
* Jom Kippoer, die Joodse eweknie

## Verwysings
Albert de Wet

**Albert de Wet** is 'n Afrikaanse rock-sanger en liedjieskrywer. Hy maak sy debuut as sanger in 2005 waar hy in die RSGroentjie-kategorie van die Geraas-musiektoekennings tot finalis deurdring. Sy debuutalbum, ''Dagboek Van 'n Dromer'' word in 2006 op 19-jarige ouderdom vrygestel.

De Wet is in 2006 genomineer as 'n finalis in die "World song vision contest" en is ook genomineer vir die beste Afrikaans Rock-album tydens die 2007-SAMA toekennings. Hy het ook nominasies tydens Huisgenoot se Tempo-toekennings, die MK89-toekennings en die Vonk-toekennings ontvang. In 2007 stel hy sy tweede album, "*3 Jaar*" vry, en ook die album word genomineer vir 'n SAMA-toekenning as beste rock-album. Met die liedjie "*Wat het gebeur by Aliwal-Noord?*" verower hy in 2009 die VONK-toekenning vir Liedjie van die Jaar.

In Julie 2010 stel de Wet sy derde album vry: "*Die vensters na my siel*", sowel as 'n album met al sy Engelse liedjies genaamd "*Highway to your heart*". In 2011 word die album "*Die vensters na my siel*" genomineer vir 'n SAMA-toekenning in die kategorie Beste Afrikaanse Volwasse Kontemporere Album.

In Junie 2012 stel hy sy vyfde album, "*Bang vir die Donker*" vry. Hierdie album word benoem vir die 2013-Ghoema-musiekprys vir beste kontemporêre album deur 'n manlike kunstenaar.

## Diskografie 
* Live By Die Barnyard Teater DVD, STING MUSIEK
* Drie Jaar, 2008 STING MUSIEK
* Dagboek Van 'n Dromer DVD, 2006  STING MUSIEK
* Dagboek Van 'n Dromer, 2006 STING MUSIEK
* Die vensters na my siel, 2010 STING MUSIEK
* Highway to your heart, 2010 STING MUSIEK
* Bang vir die Donker, 2012, STING MUSIEK

## Verwysings 
## Sien ook 
* Afrikaanse musiek
* Lys van Suid-Afrikaanse musikale kunstenaars

## Verdere naleeswerk 
* Musiek slaan Albert de Wet vir 'n ses, Beeld, 24 Junie 2008.
* Musiek borrel by dié nuweling uit, Beeld, 29 Mei 2008.
* Albert de Wet is bakgat!, Beeld, 15 Mei 2008.
* Jong sanger gee almal hoendervleis, Beeld, 16 November 2005.
* Belowende jonges benoem vir die eerste RSGroentjie, Beeld, 3 Mei 2005.

## Eksterne skakels 
* Albert de Wet se myspace-blad
* 
* 
*
Konveksie

[duimnael|regs|'n Illustrasie van termiese konveksie. Kleure nader aan rooi toon warm gebiede, en kleure nader aan blou wys koue gebiede. In hierdie figuur stuur 'n warm, minder [digtheid|digte grenslaag warm materiaal opwaarts, en soortgelyk beweeg koue materiaal afwaarts. (Dit is oorspronklik 'n model van konveksie in die Aarde se mantel.]]

**Konveksie** is die beweging van molekules in vloeiers (dit is vloeistowwe, gasse en ander vervormbare materiale). Dit kan nie in vastestowwe plaasvind nie, omdat nóg die  meerderheid stroom vloei, nóg beduidende diffusie plaasvind in vastestowwe.

**Konveksie** is een van die hoofmetodes waarmee warmteoordrag en massaoordrag plaasvind. Konveksie-warmte en massaoordrag vind plaas deur beide diffusie — die lukrake Brown se beweging van individuele deeltjies in die vloeier — en deur adveksie, waarmee materie of hitte vervoer word deur die grootskaalse beweging van strome in die vloeier. In die konteks van warmte- en massaoordrag, word die term “konveksie” gebruik om te verwys na die som van adveksie- en diffusie-oordrag.

## Bronne
Black Noise

**Black Noise** is 'n hip-hop musiekgroep van die "Cape Flats" in Kaapstad, Suid-Afrika wat in 1988 deur Emile Jansen gestig is.

## Diskografie 
* Stone Garden Soldiers, 2010
* Getcha on the floor, 2005 CALABASH MUSIC
* Jam Sessions, 2004
* Rotational High, 2003 INTEGRAL/BOWLINE
* Talk To Me single, 2003 INTEGRAL
* Rotational High single, 2003
* Circles of Fire, 2000

## Verwysings 
## Sien ook 
* Lys van Suid-Afrikaanse musiekgroepe

## Eksterne skakels 
* Black Noise se amptelike webtuiste
Massaoordrag

**Massaoordrag** is die vervoer van massa vanaf 'n hoë konsentrasie na 'n lae konsentrasie. Hierdie term word gewoonlik in ingenieurswese gebruik vir die beskrywing van fisiese prosesse wat molekulêre- en konveksietransport van atome en molekules in 'n fisiese stelsel betrek. Massaoordrag beslaan ook 'n groot deel van vloeimeganika en skeidingsprosesse.

## Eksterne skakels
Warmtegeleiding

duimnael|300px|Warmteoordrag vind plaas as mens aan 'n warmwaterbottel raak.
duimnael|300px|As 'n gevolg van die verskil in termiese geleidingsvermoë van plaveiselstene en gras, kan die plaveiseloorsig deur hierdie sneeu gesien word.

In warmteoordrag, is **warmtegeleiding** of **konduksie** die oordrag van termiese energie tussen aanliggende molekules in 'n stof wat veroorsaak word deur 'n temperatuurgradiënt. Dit vind altyd plaas vanaf 'n hoë temperatuurstreek na 'n lae temperatuurstreek, en neig om ewewig tussen die temperatuurverskil te bereik. Warmtegeleiding kom voor in alle vorme van materie — vastestowwe, vloeistowwe, gasse en plasmas — en benodig nie die meerderheid beweging van materie nie. In vastestowwe kom dit voor weens die kombinasie vibrasies van die molekules, en die vervoer van energie deur vrye elektrone. In vloeiers is warmtegeleiding moontlik deur die botsings en diffusie van molekules gedurende willekeurige beweging.

Anders as warmtegeleiding, kan warmteoordrag ook plaasvind deur termiese straling (of radiasie) en konveksie. Dikwels kom meer as een van hierdie prosesse voor in 'n gegewe situasie.
IRC

duimnael|links|200px|Mense van oor die wêreld kan aanlyn met IRC kommunikeer.
duimnael|regs|300px|Skermkiekie van XChat, 'n kruis-platform IRC-kliënt

**IRC** (Engels: *Intenet Relay Chat*) is 'n internet-kommunikasieprotokol wat gebruik kan word vir kletskamers. Dit is veral geskik vir groepsgewyse (een-tot-baie) kommunikasie, maar direkte een-tot-een kommunikasie tussen persone word ook toegelaat.

IRC is oorspronklik in Finland deur *Jarkko Oikarinen* (beter bekend onder die bynaam *WiZ*) in Augustus 1988 ontwerp om die toepassing MUT (Multi User Talk) mee te vervang.

## Sien ook 
* Wikipedia:IRC, inligting oor Wikipedia se kletskamers.
* Lys van IRC-bevele
* Lys van IRC-bedieners

## Eksterne skakels 
* IRC.org - Tegniese en Historiese inligting oor IRC6.
* IRChelp.org - IRC se hulp-argiewe.
* IRC/2 Numeriese lys - Lys van numeriese antwoorde vir die IRC-protokol.
Lys van IRC-bevele

duimnael|regs|300px|Mense van oor die wêreld kan aanlyn met IRC kommunikeer.

Hieronder volg 'n **lys van bevele** wat binne die raamwerk van die IRC-protokol gebruik kan word.

Na die installering van 'n IRC-kliënt kan u toegang tot 'n IRC-bediener verkry. Om byvoorbeeld na bediener irc.freenode.net te konnekteer:
`/server irc.freenode.net`

Die kliënt sal nou 'n verbinding met 'n bediener in die FreeNode-netwerk bewerkstellig. Daarna kan u toegang tot 'n kanaal verkry deur in te tik:
`/join #naam_van_kanaal`

Alle bevele begin met 'n skuinsstreep (/). Hierdie bevele is nie vir ander gebruikers sigbaar nie. Alle teks wat nie met 'n "/" begin nie sal deur almal gesien kan word.

Die belangrikste bevele sluit in:
Termiese straling

[300px|duimnael|regs|Gloeiende metaalwerk van 'n grof[smid. Die geel-oranje gloed is die sigbare deel van termiese straling wat uitgestraal word weens die hoë temperatuur.]]
[300px|duimnael|regs|Hierdie diagram dui aan hoe die [golflengte en totale uitstraling verskil met 'n verskeidenheid temperature. Alhoewel die grafiek relatief hoë temperature weergee, sal dieselfde verhoudings waar wees vir enige temperatuur tot by absolute nul. Sigbare lig se golflengte is tussen 380 en 750 nm.]]

**Termiese straling** is die elektromagnetiese straling vanaf 'n materiaal weens die hitte van die spesifieke materiaal, waarvan die eienskappe bepaal word deur die temperatuur. 'n Voorbeeld van termiese straling is die infrarooistraling deur 'n gewone huishoudelike elektriese verwarmer. 'n Persoon wat voor 'n braaivleisvuur staan kan die hitte van die kole aanvoel, selfs al is die omgewing baie koud. Termiese staling word gegenereer wanneer hitte van die beweeglike ladings in die materiaal omgeskakel word in elektromagnetiese straling. Sonskyn, of sonstraling, is termiese straling vanaf die son se uitermatige warm gasse wat die aarde verwarm. Die aarde straal ook termiese straling uit, maar teen 'n baie laer intensiteit weens die koeler oppervlakte. Die balans tussen verwarming deur inkomende sonstraling en die verkoeling deur die aarde se uitgaande straling is die primêre proses wat die aardoppervlakte se temperatuur reguleer.

Indien die voorwerp 'n swartliggaam in termodinamiese ewewig is, word die straling wat die voorwerp uitstraal swartliggaamstraling genoem. Die uitgestraalde golffrekwensie van die swartliggaam se termiese straling word beskryf deur 'n waarskynlikheidsverspreiding wat slegs temperatuurafhanklik is, en vir 'n ware swartliggaan in termodinamiese ewewig word dit gegee deur Planck se Wet van Straling. Wien se Wet gee die mees waarskynlike frekwensie van die straling, en die Stefan-Bolzmann Wet gee die stralingsintensiteit.

## Bronne
Straling (dubbelsinnig)

**Straling** of **radiasie** is 'n proses waardeur 'n liggaam energie uitstraal, wat deur 'n medium of leë ruimte voortbeweeg, en dan deur ander liggame geabsorbeer word.

**Staling** kan ook verwys na:

In **fisika**:
* Elektromagnetiese straling, staling wat voortbeweeg in die vorm van elektriese- en magnetiese velde, wat verskynsels soos radiogolwe en sigbare lig insluit.
* Termiese straling, elektromagnetiese straling wat emaneer vanuit alle voorwerpe, afhanklik van die voorwerp se temperatuur.
* Kernstraling, straling wat spruit uit kernprosesse, soos radioaktiewe verval.
Freenode

duimnael|regs|Die ligging van Freenode se bedieners.

**Freenode**, voorheen bekend as **Open Projects Network**, is 'n populêre IRC-netwerk wat oorspronklik geskep is om oor eweknienetwerk-projekte (peer-to-peer netwerke) te gesels. Die netwerk se bedieners is beskikbaar vanaf die domein *chat.freenode.net*, waarna die gebruiker outomaties na die beste beskikbare bediener aangestuur word. Freenode is die  grootste oopbron IRC-netwerk ter wêreld met ongeveer 50&nbsp;000 gebruikers en 10&nbsp;000 kanale.

## Eksterne skakels 
* Freenode se amptelike webtuiste
Chemiese ewewig

In 'n chemiese proses, word **chemiese ewewig** beskou as die toestand waarin chemiese aktiwiteite of konsentrasies van die reaktante en produkte geen verandering vir 'n tydperk ondergaan nie. Gewoonlik sal dit só 'n toestand wees waar die voorwaartse chemiese proses teen dieselfde tempo plaasvind as die omgekeerde reaksie. Die reaksie tempo's van die voorwaartse en terugwaartse is gewoonlik nie nul nie, maar gelyk aan mekaar, en daarom geen netto verandering van die reaktant- en produkkonsentrasies nie. Hierdie proses word dinamiese ewewig genoem.

## Bronne
Meganiese ewewig

[regs|duimnael|'n [Pendulum in stabiele ewewig (links) en onstabiele ewewig (regs).]]

'n Standaard definisie van **statiese ewewig** is:
:'*n Stelsel van deeltjies bereik statiese ewewig wanneer alle deeltjies van die stelsel in rus is, en die totale krag wat inwerk op elke deeltjie is permanent nul.*
Dit is 'n streng definisie, en dikwels word die term “statiese ewewig” soos volg gebruik op minder streng wyse, en verwisselbaar met “meganiese ewewig”.

'n Standaard definisie van **meganiese ewewig** vir 'n deeltjie is:
:''Die noodsaaklike en voldoende toestande vir 'n deeltjie om in meganiese ewewig te wees sodat die netto krag wat op die deeltjie inwerk nul is.''
Die noodsaaklike toestande vir **meganiese ewewig** vir 'n stelsel van deeltjies is:
::(i) Die vektorsom van alle *eksterne kragte* is nul;
::(ii) Die som van die momente van alle *eksterne kragte* oor enige lyn is nul.

'n Rigiede liggaam in meganiese ewewig ondergaan nóg lineêre- nóg rotasieversnelling, maar dit kan teen 'n konstante snelheid voortbeweeg of roteer.

## Bronne
Krefeld

**Krefeld** is 'n stadsdistrik in die Duitse deelstaat Noordryn-Wesfale. Die stad het 234&nbsp;396 inwoners in 2011 gehad en lê teenaan die Ryn op die linkeroewer noord-wes van Düsseldorf en suid-wes van Duisburg.

## Verwysings
Termodinamiese ewewig

In termodinamika, is **termodinamiese ewewig** die toestand van 'n termodinamiese stelsel wanneer termiese ewewig, meganiese ewewig, stralingsewewig, en chemiese ewewig bereik word. Klassieke termodinamika handel oor die dinamiese ewewigstoestande. Die plaaslike toestand van 'n stelsel by termodinamiese ewewig word bepaal deur die waardes van die intensiewe parameters, soos druk, temperatuur, ensovoorts. Termodinamiese ewewig word spesifiek deur die minimum termodinamiese potensiaal gekenmerk, soos die Helmholtz vrye energie, d.i. die stelsel teen 'n konstante temperatuur en volume:
:*A = U - TS*;
of met die Gibbs vrye energie, d.i. die stelsel teen 'n konstante druk en temperatuur:
:*G = H - TS*.
John Cradock

Sir **John Francis Cradock** (11 Augustus 1759–26 Julie 1839) was die tweede Britse goewerneur van die Kaap die Goeie Hoop.

Hy is in Ierland gebore en was die seun van aartsbiskop John Cradock van Dublin. Hy word in 1811 goewerneur van die Kaap. Sy militêre vernuf was uiters nuttig in die oorlog aan die Oosgrens teen die Xhosas. Rondgaande howe was 'n nuwigheid wat tydens sy bewind ingevoer is. Sy grondhervorming is 'n blywende nalatenskap wat die hedendaagse stelsel van titelaktes daargestel het.

Hy is in 1812 tot generaal bevorder en keer die volgende jaar terug na Brittanje waar hy die familienaam Caradoc aanneem. Later word kry hy 'n ridderskap as baron Howland.

Die dorp Cradock is na hom genoem.

## Sien ook 
* Lys van kommandeurs en goewerneurs van die Kaapkolonie
 
## Bron 
* Rosenthal, Eric, *Encyclopaedia of Southern Africa*, Juta and Company Limited, Kaapstad en Johannesburg, 1978.
Viljoenshof

**Viljoenshof** is 'n gehuggie sowat 45&nbsp;km suidwes van Bredasdorp in die Wes-Kaap geleë. Dit is eers *Wolfgat* of *Wolvengat* genoem en is later hernoem ter ere van ds. D.J. Viljoen, predikant van die NG gemeente Bredasdorp van 1904 tot 1934.

Die aanvanklike naam *Wolvengat* verwys na die bruinhiëna of beter bekend as die strandwolf, wat volop was in die omgewing.

Die kern van die dorpie was die kerksaal, die skool en die handelspos wat ook die posagentskap ingesluit het. 'n Kerkhof waar geslagte Viljoenshoffers begrawe lê, voltooi die prentjie. Deesdae is dit nog net die handelspos, wat nou 'n algemene handelaar is, wat funksioneer. Die klem het intussen verskuif van 'n landbougemeenskap na 'n blyplek vir kunstenaars en skrywers - waarvoor dit uiteraard ideaal is.

Die skool is in die tagtigerjare gesluit en die laaste skoolhoof was mnr. Wessel Moolman, wat terselfdertyd ook die onderwyser was vir sy ses leerlinge van Sub A tot Standerd 5. Hy was ook die koster van die kerk, Kommissaris van Ede en moes dikwels die kerkdiens lei wanneer die predikant nie teenwoordig kon wees nie.

## Sien ook 
* Lys van dorpe in Suid-Afrika

## Verwysings
Galbraith Lowry Cole

Sir **Galbraith Lowry Cole** (1 Mei 1772 - 1842) was die vyfde Britse goewerneur van die Kaap die Goeie Hoop, opvolger van lord Charles Somerset en voorganger van sir Benjamin D'Urban.

Cole is in Ierland gebore. Hy dien eers as goewerneur van Mauritius van 1823 tot 1828 totdat hy na die Kaap die Goeie Hoop verplaas word. Tydens sy bewind vind belangrike gebeure plaas, waaronder die herverskyning van die eens verbode South African Commercial Advertiser, die stigting van die Suid-Afrikaanse Kollege (later die Universiteit van Kaapstad en SACS) en die bou van nuwe paaie, byvoorbeeld die pad deur die pas wat na Cole genoem is, die Sir Lowryspas. 

Cole het veel moeite gehad om die oproerige stamme aan die Oosgrens te bedwing. Teen 1820 is talle reuse-plase in die latere distrik Colesberg aangelê en in 1822 vra boere die regering om 'n dorp op die perseel van die verlate sendingpos van die Londense Sendinggenootskap te stig. Die owerheid staan op 27 Januarie 1830 sowat 15&nbsp;500&nbsp;hektaar aan die Nederduitse Gereformeerde Kerk toe en so ontstaan Colesberg, genoem na Cole. Die NG gemeente Colesberg het drie jank lank na sy ontstaan in 1826 as "Torenberg" (verkeerde spelling van "Toverberg") bekend gestaan, maar dit staan reeds meer as 180 jaar lank bekend as Colesberg. 

In 1833 tree hy af en sterf nege jaar later.

## Sien ook 
* Lys van kommandeurs en goewerneurs van die Kaapkolonie

## Bron 
* Rosenthal, Eric, 1978. *Encyclopaedia of Southern Africa*. Cape Town and Johannesburg: Juta and Company Limited.
Benjamin D’Urban

[duimnael|links|Benjamin D’Urban se grafsteen in Pointe-Claire, [Quebec, Kanada]]
Sir **Benjamin D’Urban** (1777 - 25 Mei 1849) was 'n vroeë Britse goewerneur van die Kaap die Goeie Hoop na wie Durban sowel as Durbanville (met die -ville bygevoeg om verwarring met eersgenoemde te voorkom) genoem is.

Hy is in Halesworth naby Norwich gebore. Sy voorsate was Franse Hugenote wat hulle in Engeland gevestig het om vervolging in hulle vaderland vry te spring. Op 16 Januarie 1834 word hy goewerneur van die Kaap, midde-in die Sesde Grensoorlog. Hy was die opvolger van sir Galbraith Lowry Cole. Hy het die oorlog in Brittanje se guns beëindig en die Provinsie van Koningin Adelaide gestig. Dit was geleë tussen die see, die vorige grens en die Groot-Keirivier en het net bestaan van 10 Mei tot 5 Desember 1835. Die Koloniale Kantoor het 'n einde daaraan gebring omdat D'Urban grond in die kortstondige provinsie aan swart lojaliste uitgegee het.

D’Urban het geen ondersteuning van die rykshoofstad, Londen, gekry nie en moes die probleme wat die Groot Trek meegebring het in die Kaap die hoof probeer bied. Hoewel hy persoonlik gewild onder die nedersetters aan die Kaap was, het sy amp algaande onhoudbaar geraak. Ondanks sy bevordering tot luitenant-generaal in 1837 is hy die volgende jaar uit die amp as goewerneur ontslaan. In sy militêre hoedanigheid bly hy egter in Suid-Afrika aan tot 1846, toe hy opperbevelvoerder van die Britse magte in Noord-Amerika word.

Hy sterf in dié amp in Montreal op 25 Mei 1849.

## Sien ook 
* Lys van kommandeurs en goewerneurs van die Kaapkolonie

## Bron 
* Rosenthal, Eric, *Encyclopaedia of Southern Africa*, Juta and Company Limited, Kaapstad en Johannesburg, 1978.

## Eksterne skakels 
*  britannica.com: Benjamin D'Urban
*  sahistory.org.za: Benjamin D'Urban
Moskouse Historiese Staatsmuseum

[duimnael|250px|Die Moskouse Historiese Staatsmuseum soos gesien vanaf [Rooiplein.]]

Die **Moskouse Historiese Staatsmuseum** (Russies: Государственный Исторический музей, *Gosoedarstwenni Istoritsjeski Moezei*) is ’n geskiedenismuseum aan Rooiplein in Moskou. Uitstallings wissel van oorblyfsels van prehistoriese stamme wat in die hedendaagse Rusland gebly het tot kunswerke van onskatbare waarde wat deur lede van die Romanof-dinastie bymekaargemaak is.

Die eerste apteek in Moskou het van die begin van die 18de eeu op dié plek gestaan. Dit is in 1755 ombou en was twee dekades lank die eerste kampus van die destyds nuut geboude Moskouse Staatsuniversiteit wat in dié jaar deur Michail Lomonosof gestig is.

Die huidige gebou is spesiaal gebou vir die Historiese Museum, wat in 1872 gestig is, en in Mei 1883 ingewy. Die argitek was Wladimir Sherwood, wat dikwels gebruik gemaak het van die tradisionele Russiese styl. Die gebou het ’n ou Russiese voorkoms: Die fasade herinner aan dié van tradisionele Russies-Ortodokse kerke, met torings wat pas by die Kremlin-torings. Die vorm van die dak herinner aan dié van die Terem-paleis in die Kremlin, ’n styl wat in die 16de en 17de eeu gebruik is vir herehuise.

Vandag is die Historiese Museum die grootste en bekendste geskiedenismuseum in Rusland. Dit bevat sowat 4,5 miljoen items uit die Russiese geskiedenis en hou jaarliks spesiale temagebonde uitstallings.

Belangrike items sluit in ’n sloep wat aan die oewers van Wolga-rivier opgegrawe is, goue kunswerke van die Skitiërs, manuskripte wat tot uit die 6de eeu dateer en houtvoorwerpe. Die museum se muntstukversameling alleen bestaan uit 1,7 miljoen stukke; dit is die grootste in Rusland.

## Eksterne skakels 
* Amptelike webtuiste
* Foto (1024x768)
* Google Maps-stellietfoto

20px|linksHierdie artikel is vertaal vanuit die Engelse Wikipedia
Kazan-katedraal

duimnael|300px|Die Kazan-katedraal nadat dit in 1993 herbou is.

Die **Katedraal van die Kazanse ikoon van Gods Moeder** (Собо́р Каза́нской ико́ны Бо́жией Ма́тери, *Sobor Kazanskoi ikoni Bozjnei Materi*) of **Kazan-katedraal** (Каза́нский собо́р, *Kazanski sobor*) is ’n Russies-Ortodokse kerk in die noordoostelike hoek van Rooiplein in Moskou. ’n Kerk het reeds sedert die 1620's op dié plek gestaan, eers van hout en later van stene. Die huidige katedraal is in 1993 herbou.

## Oorsprong 
Die naam kom van die Kazanse Ikoon van Gods Moeder, wat eeue lank al deur die Russies-Ortodokse gelowiges geëerbiedig word. Nadat Koezma Minin en prins Dmitri Posjarski in 1612 ’n leër op die been gebring het om die Pole uit die Kremlin te verdryf, het die prins ’n kerk met sy eie geld laat bou. Hy het glo verskeie kere tot die ikoon gebid tydens die stryd teen die indringers.

Dit stem ooreen met die Russiese tradisie om kerke te laat bou om belangrike oorwinnings te vier, nes die geval was met die Sint Basilius-katedraal op die plein, wat gebou is om die Russe se oorwinning oor die Tartare te vier.

Nadat die aanvanklike kerk in 1632 deur ’n brand verwoes is, het die tsaar opdrag gegee dat ’n steenkerk op die plek gebou word. Dit is in Oktober 1636 ingewy. Dit is daarna soveel gerestoureer dat die oorspronklike ontwerp verlore gegaan het. In 1929–1932 is die kerk se buitekant heeltemal herbou volgens die oorspronklike ontwerp.

## Herbouing 
Josef Stalin het die katedraal in 1936 saam met ’n paar ander historiese geboue laat sloop om plek te maak vir groot militêre voertuie tydens Sowjet-parades. Ná die verbrokkeling van die Sowjetunie was die Kazan-katedraal die eerste kerk wat herbou is. Dit is in 1993 voltooi.

## Eksterne skakels 
* Die Kazan-katedraal 
* 20px|linksHierdie artikel is vertaal vanuit die Engelse Wikipedia
Gedenkteken vir Minin en Pozjarski

[duimnael|regs|Pozjarski (sittende) en Minin (staande) se gedenkteken in [Moskou.]]

Die **Gedenkteken vir Minin en Pozjarski** (Russies: Памятник Минину и Пожарскому, *Pamjatnik Minini i Pozjarskomoe*) is ’n bronsstandbeeld voor die Sint Basilius-katedraal op Rooiplein in Moskou. Dit is in 1812–1818 opgerig vir Koezma Minin en prins Dmitri Pozjarski, wat in 1612 ’n leër op die been gebring het om die Pole uit die Kremlin te verdryf en so ’n einde te bring aan die Russiese Tyd van Beroeringe.

Dit is gemaak volgens ’n ontwerp deur die beeldhouer Iwan Martos en is ná ’n beplannings- en boufase van 15 jaar in Februarie 1818 feestelik onthul. Dit was ’n paar jaar ná die oorlog teen Napoleon en net nadat Moskou weer herbou is, en die gedenkteken het dus terselfdertyd gedien as simbool van die onoorwinbaarheid van Rusland en sy dapper seuns.

Dit het aanvanklik voor die hoofingang van die GUM gestaan, maar is in 1930 na sy huidige plek geskuif om plek te maak vir militêre parades van die voormalige Sowjetunie.

Sedert 2005 word 4 November weer gevier as die "Dag van die Vereniging van die Volk".

20px|linksHierdie artikel is vertaal vanuit die Engelse Wikipedia
Lenin-mausoleum

[duimnael|Die [Moskouse Kremlintorings#Senatskaja|Senatskaja-toring en die Lenin-mausoleum]]

Die **Lenin-mausoleum** (Russies: Мавзолей В.И. Ленина, *Mawzolei W.I. Lenina*) aan die westekant van Rooiplein is ’n belangrike monument uit die Sowjettyd. Dit staan teen die Kremlinmuur onder die Senatskaja-toring. Binne-in word die gebalsemde lyk van die rewolusionêr en stigter van die Sowjetunie, Wladimir Lenin, uitgestal.

## Geskiedenis 
duimnael|Die houtweergawe van die mausoleum, Maart 1925
duimnael|Die ingang tot die mausoleum. Vir sy ontwerp het die argitek Aleksei Sjtsjoessef 'n kombinasie van historiese en avantgardistiese elemente en boumateriale gekies - swart Labradorsteen en rooi porfier
Kort ná die dood van Lenin is duisende telegramme ontvang van mense wat gevra het dat sy liggaam behoue bly. Op die oggend van 23 Januarie het prof. Aleksei Abrikosof, ’n vooraanstaande patoloog, Lenin se lyk gebalsem om dit ongeskonde te hou tot met sy begrafnis. In die nag van 23 Januarie is die argitek Aleksei Sjtsjoessef opdrag gegee om binne drie dae ’n graftome te bou sodat mense ’n laaste huldeblyk aan Lenin kon bring.

Op 26 Januarie is besluit om die graftome op Rooiplein langs die Kremlin-muur te plaas. Teen 27 Januarie het Sjtsjoessef ’n graftome van hout gebou en om 16:00 op daardie dag is Lenin se doodskis daarin geplaas. Meer as 100&nbsp;000 mense het die graftome binne ’n maand en ’n half besoek. In dieselfde jaar het Sjtsjoessef die graftome vervang met ’n groter weergawe.

In 1929 is vasgestel dat Lenin se liggaam vir ’n baie langer tydperk behoue kon bly. Daar is toe besluit om die houtmausoleum met een van stene te vervang. Dit is in Oktober 1930 voltooi. Dit het van buite die vorm van ’n meervlakkige piramide wat geskoei is op die ontwerp van antieke graftomes. Dit is ook deur Sjtsjoessef ontwerp. In 1973 het die beeldhouer Nikolai Tomski ’n nuwe sarkofaag ontwerp.

Tydens Sowjet-parades het staatshoofde en ander hoogwaardigheidsbekleërs die parades vanaf die dak van die mausoleum dopgehou.

Tussen 1924 en 1972 het meer as 10&nbsp;miljoen mense die mausoleum besoek. Die lyk van Josef Stalin het langs dié van Lenin gelê van sy dood in 1953 tot op 31 Oktober 1961, toe dit verwyder is en buite die Kremlin-mure begrawe is.

## Die Lenin-mausoleum vandag 
Die mausoleum is elke dag behalwe Maandae en Vrydae oop van 10:00 tot 13:00. Toegang is gratis en mense wag steeds in lang rye om Lenin se liggaam te sien. Besoekers moenie praat of stilstaan nie terwyl hulle die mausoleum en Lenin se sterflike oorskot besigtig. Geen kamera's word in die mausoleum toegelaat nie. 

Die gebou is die afgelope paar jaar in omstredenheid gehul. Baie mense, soos die laaste Sowjet-staatshoof Michail Gorbatsjof, wil hê dat Lenin se lyk eindelik begrawe word.

## Verwysings 
## Eksterne skakels 
;Geskiedenis
----
* *Historiese Beelde van die Mausoleum*
;Virtuele Mausoleumbesoek
----
* *Virtuele Mausoleum*
;Media
----
* *Russia Beyond: 11 places in Moscow that teleport you back to the USSR*
* 20px|linksHierdie artikel is vertaal vanuit die Engelse Wikipedia
Wasserfall

**Wasserfall** is 'n Afrikaanse rock-musiekgroep van Pretoria. Die groeplede is Dewald Wasserfall (sang en kitaar) en Larry Pullen (kitaar). Pullen is 'n klanktegnikus wat al met Prime Circle, Springbok Nude Girls, Nataniël en Nianell saamgewerk het. Hulle debuutalbum, *Veralgemeen Jouself*, is in 2007 uitgereik. Hulle tweede album, *Asem In*, is in 2008 uitgereik.

Wasserfall het in 2011 ontbind en die groep maak nie meer musiek nie. Dewald Wasserfall het daarna 'n soloalbum vervaardig.

## Diskografie 
Groep se album:
* As jy inval, 2010
* Asem In, 2008
* Veralgemeen Jouself, 2007 BUSHWACKER

Solo-albums:
* Jy Is Die Storm, 2016
* EK en JY, 2014
* Vergeet wat jy weet van liefde, 2012

## Verwysings 
## Sien ook 
* Lys van Suid-Afrikaanse musiekgroepe

## Eksterne skakels 
* Wasserfall se amptelike webtuiste 
* 
* 
* 
*
46664

duimnael|Logo van 46664.
[duimnael|Nelson Mandela 2005 in [Tromsø, Noorweë.]]

**46664** is 'n reeks konserte wat ter ere van Nelson Mandela aangebied is om geld vir die bestryding van VIGS in te samel.

Die naam van die konsert is afgelei van die getalle 466 en 64. Mandela was die 466ste gevangene wat in '64 by Robbeneiland aangeland het.

## Eksterne skakel 
*  46664 se globale webtuiste 
*  Die Nelson Mandela-stigting se webtuiste
*  Artikel oor die konsert
Prime Circle

**Prime Circle** is 'n Suid-Afrikaanse rock-musiekgroep van Witbank in Mpumalanga. Hulle word as een van die suksesvolste rock-groepe in Suid-Afrika beskryf.

Die groep is in Desember 2000 gestig. Hulle debuutalbum, *Hello Crazy World*, is in 2002 uitgereik. Hulle tweede album, *Live This Life*, volg in Oktober 2005. Hulle is bekend vir liedjies soos *Hello*, *Same Goes For You*, *Let Me Go*, *Live This Life*, *Maybe Wrong*, *My Inspiration*, ''As Long as I'm Here* en *Miracle*.

Prime Circle het by meeste groot konserte in Suid-Afrika opgetree en het al vir die Live-musiekgroep van die VSA geopen tydens die Suid-Afrikaanse been van hulle *Birds Of Pray*-toer. Hulle het ook tydens Nelson Mandela se 46664-konsert opgetree. Vroeg in 2006 tree hulle saam met Metallica en ander groepe soos Collective Soul, Simple Plan en Seether op tydens die *Coca-Cola Colab''-geleenthede in Pretoria, Durban en Kaapstad.

## Groeplede 
Die groep bestaan uit:
* Ross Learmonth - stem, ritmekitaar, hoof liedjieskrywer.
* Dale Schnettler - tromme.
* Dirk Bisschoff - hoof kitaarspeler, mede liedjieskrywer.
* Marco Gomes - bas-instrumente, mede liedjieskrywer.
* Neil Breytenbach - sleutelbord, mede liedjieskrywer.

## Diskografie 
* All Or Nothing Live DVD, 2009 EMI
* All Or Nothing, 2008 EMI
* The Best of Prime Circle CD/DVD, 2007 DAVID GRESHAM
* Living In A Crazy World DVD, 2006 GRESHAM
* Live This Life, 2005 DAVID GRESHAM
* Hello Crazy World (Special Edition), DAVID GRESHAM
* Hello Crazy World, 2002 DAVID GRESHAM

## Verwysings 
## Sien ook 
* Lys van Suid-Afrikaanse musiekgroepe

## Eksterne skakels 
* Prime Circle se amptelike webtuiste
*
Christina Storm

**Christina Storm** is 'n Afrikaanse fotomodel en aktrise. Haar foto's het al op die voorblaaie van die *Elle* (Mei 1997), *SL* (Oktober 1999), *Sports Illustrated Swimwear* (1999) en *GQ* verskyn. 

Sy maak haar debuut as akteur in 2007 toe sy die rol van *Bienkie Naudé* in Egoli vertolk. In 2010 speel sy die rol van *Vanessa* in die Afrikaanse rolprent Jakhalsdans.

## Filmogafie en TV-optredes 
* *Ek lief jou*, 2011
* *Egoli: Afrikaners is plesierig*, 2010
* *Survivor SA: Santa Carolina*, 2010
* *Jakhalsdans*, 2010
* *Egoli: Plek van Goud*, 2007

## Verwysings
Britstown

**Britstown** is 'n dorp in die Noord-Kaap, Suid-Afrika. Die dorp is in die middel van die Karoo, ongeveer 700&nbsp;km van beide Kaapstad en Johannesburg geleë. Dit word deur die Emthanjeni Plaaslike Munisipaliteit bestuur, wat onder die Pixley ka Seme-distriksmunisipaliteit ressorteer.

## Geskiedenis 
Die dorp is genoem na Hans Brits wat dr. David Livingstone op een van sy reise na die binneland vergesel het. Daarna het hy besluit om hom te vestig waar die dorp vandag staan. Die dorp is in 1877 gestig nadat 'n groep boere 'n deel van Brits se plaas Gemsbokfontein gekoop het vir dié doel en toestemming by die Ring van Beaufort gekry het om ’n NG gemeente te stig, wat op 25 Januarie 1877 tot stand gekom het. 'n Dorpsraad het in 1890 die administrasie van die dorp by die Nederduitse Gereformeerde Kerk oorgeneem.

## Ekonomie en kommunikasie 
Die ekonomie van die dorp en distrik (7 000&nbsp;km2) is hoofsaaklik op merinowol gegrond. Die N12 nasionale pad loop deur Britstown en verbind die dorp met Victoria-Wes en Strydenburg. Die N10 tussen De Aar en Prieska loop noord van Britstown verby. Nog 'n buurdorp, Vosburg, is 63&nbsp;km oos van Britstown geleë.

## Toerisme 
duimnael|links|'n Trein ry Britstown, onderweg na Prieska, binne.

Die Britstown-museum is geleë in die gebou in Raathstraat wat voorheen die Holy Trinity-kerk gehuisves het. Die mees imposante gebou op die dorp is waarskynlik die NG kerk, opgerig as ’n plek van aanbidding in Julie 1894 en vandag nog as sodanig in gebruik. Die gebou is in 1927, toe die gemeente 60 jaar oud was, verbeter en in 1949 opgeknap. Besoekers kan die omliggende Karoolandskap ervaar op talle voetslaanroetes op plase in die omgewing. Interessante argeologiese terreine sluit dié op die plaas Brakwater, Keurfontein, Maritzdam en Omdraaivlei in. Uitstappies om die helder sterre in die Karoohemel te aanskou kan gereël word.

## Boorlinge van Britstown 
* Louis Luyt – Suid-Afrikaanse sakeman en sportadministrateur.
* Johannes van Wijk – leraar in die NG Kerk en samesteller van *Uit die Beek*, waarmee sy vader, ds. A.J. van Wijk, in 1906 op Britstown begin het.
* Alet Viljoen, ’n Afrikaanse skrywer van streekverhale oor bruin mense.

## Sien ook 
* NG gemeente Britstown
* Lys van dorpe in Suid-Afrika

## Bronne 
* Op Pad in Suid-Afrika. B.P.J. Erasmus. 1995. 

## Eksterne skakels 
* www.northerncape.org.za
Rietbok

Die **rietbok** (*Redunca arundinum*) is 'n wildsbok wat in Angola, Zimbabwe, Zambië, Mosambiek en die noordelike dele van Suid-Afrika voorkom. Hulle word veral in digbegroeide rietkolle en grasvleie naby riviere aangetref.

Volwasse rietbokke weeg ongeveer 70&nbsp;kg en kan gemiddeld 90&nbsp;cm hoog word. Die rietbok se horings groei met 'n klein draai na buite, sodat dit soos 'n vet "V" op die bok se kop lyk. Die langste aangetekende horinglengte by 'n rietbok is 46&nbsp;cm. Hulle het kort kwassterte met 'n wit onderkant.

Wanneer 'n rietbok skrik, sal hy 'n skerp fluitgeluid maak en met 'n skommelende beweging weghardloop, kwasstert in die lug, sodat die wit onderkant wys.

Die ooi is 7,5 tot 8 maande dragtig, waarna daar in Augustus of September 'n enkele lammetjie gebore word. Rietbokke het 'n moontlike lewensduur van 9 jaar.

## Sien ook 
*Lys van Suider-Afrikaanse soogdiere
*Lys van Suider-Afrikaanse soogdiere volgens wetenskaplike name
*Suider-Afrikaanse soogdiere en hul ordes
*Rietbok (vliegtuig)

## Bronnelys 
*
**Soogdiere van die Krugerwildtuin en ander Nasionale Parke* (1979). Saamgestel deur Die Nasionale Parkeraad. 'n Publikasie van die Raad van Kuratore vir Nasionale Parke van die Republiek van Suid-Afrika. .

## Eksterne skakels 
*